Iuscellum falsae testudinis
Iuscellum falsae testudinis (Anglice mock turtle et mock turtle soup; Theodisce Mockturtle) est ferculum artis culinariae Britannicae et Hannoverianae e capite vitulino confectum ut pretiosum iuscellum Cheloniae mydae verum imitetur. Iam a saeculo XVIII exeunte tabernae pistoriae Londinienses iuscellum falsae testudinis emptoribus offerebant ut cum pane sorberetur, quod Gulielmus Makepeace Thackeray mythistoricus locutione grandiloqua the fragrant potage that mocks the turtle's flavor nuncupavit ("potagium fragrans quod sapori testudinis illudit"). E nominis ambiguitate Ludovicus Carroll in opere phantastico Alice's Adventures in Wonderland creaturam quandam mock turtle ("falsam testudinem") finxit: quam pictor Ioannes Tenniel, praecepto culinario ductus, capite pedibusque et cauda vituli ornavit.